mteb/MultiEupSlovakGenderClassification huggingface dataset:
Vážená pani predsedajúca, S potešením vítam túto správu, ktorá má za cieľ pomôcť 87 miliónom obyvateľov Európskej únie a pomôcť im v každodennom prekonávaní bežných prekážok, ktoré my zdraví ľudia častokrát považujeme za samozrejmé. Zriadenie centra bude mať náročnú úlohu dostatočne mobilizovať a prepájať odborníkov z praxe s jednotlivými vnútroštátnymi orgánmi zodpovednými za realizáciu európskych politík prístupnosti. Častokrát však nielen dostatok expertízy, ale najmä nedostatok politickej vôle komplikuje riešenie problémov tejto skupiny ľudí. Pritom zdravotne postihnutí občania neznamenajú nejakú menšiu hodnotu pre spoločnosť, neumenšuje to hodnotu človeka. Naším cieľom musí byť pomôcť pri zvyšovaní jeho kvality a možnosti plného zapojenia do spoločnosti. Aj preto som rád, že správa myslí aj na podmienky pracovného trhu a spomína sa tu aj správa o digitálnej dekáde, na ktorej som osobitne pracoval a zapracovával som tam aj podmienky ľudí so zdravotným postihnutím. Nové technológie môžu byť skvelým nástrojom a pomocníkom pre rozvoj a uplatnenie tejto skupiny ľudí. Dámy a páni, pomáhajme ľuďom so zdravotným postihnutím mať rovnaké príležitosti. Chcem tiež povzbudiť k aktívnemu zapojeniu národné orgány, pretože bez ich aktívnej a otvorenej spolupráce to nepôjde. Rád budem v tomto procese implementácie nápomocný na všetkých úrovniach.
Vážený pán predsedajúci, Matúš a Juraj sa stali obeťami mladého extrémistu a naše myšlienky sú stále s nimi a s pozostalými. Je šokujúce, že sme dnes svedkami terorizmu voči menšine. Je šokujúce, že vrah na sociálnych sieťach beztrestne propagoval rasizmus a nenávisť, a je šokujúce, že sa vyhrážal aj celej spoločnosti, osobitne aj zvoleným predstaviteľom. Len si uvedomme, že tento vrah aj v deň činu čakal dokonca na premiéra. 19-ročný vrah, mimochodom študent elitnej školy, pred svojím teroristickým útokom zverejnil manifest vyjadrujúci nenávisť voči ľuďom inej rasy, iného náboženstva, inej sexuálnej orientácie a aj svoj obdiv k masovým vrahom. Všetci sme ale iní, každý odniekiaľ pochádzame, každý máme svoje názory, vieru, predstavy, ale čo nás spája, to je schopnosť počúvať sa a tolerovať sa. Je potrebné hovoriť aj o úlohe škôl vo vzdelávaní, o nezastupiteľnej úlohe rodiny vo výchove, o nešírení nenávisti na sociálnych sieťach, ale aj o rešpektovaní demokraticky zvolených predstaviteľov. To, čo dnes potrebujeme, je tolerancia, tolerancia jedného k druhému, tolerancia k inému vierovyznaniu, k inej sexuálnej orientácii, len tak dokážeme poraziť zlo extrémizmu, nenávisti a netolerancie.
Ďalším bodom programu je rozprava o správe, ktorú predkladá Martin Hojsík v mene výboru pre životné prostredie, verejné zdravie a bezpečnosť potravín, o návrhu Zmena príloh IV a V k nariadeniu (EÚ) 2019/1021 o perzistentných organických látkach (
Je dôležité, aby sme si uvedomili silu jednotného trhu a význam hospodárskej súťaže. Aj preto sme lídrom v oblasti objemu verejne vysúťažených ponúk, ktoré sú otvorené nielen európskym subjektom, ale aj uchádzačom z tretích krajín. Na druhej strane je pre našich podnikateľov často veľmi náročné dostať sa na trhy v tretích krajinách a ponúkané objemy predstavujú len zlomky z našich objemov. Preto je také dôležité zaviesť mechanizmus, ktorý pomôže chrániť našich uchádzačov pred spoločnosťami z krajín, ktoré nie sú otvorené spravodlivej súťaži. Ako spravodajca vo Výbore pre vnútorný trh som bol zodpovedný za niekoľko exkluzívnych kompetencií, najmä v oblasti článku 12, ktorý hovorí o výnimkách. Tie sme po rokovaniach s Radou nastavili tak, aby sme nezvýšili byrokraciu, ale aby sme tieto výnimky jasne pomenovali, aby boli adresné a jednoduché. Dovoľte mi, aby som sa aj pri tejto príležitosti poďakoval kolegovi Danielovi Casparymu a jeho tímu za obrovský kus práce pre úspech týchto pravidiel.
Ďalším bodom programu rokovania je správa, ktorú predkladá David McAllister v mene Výboru pre zahraničné veci, o EÚ a bezpečnostných výzvach v indicko-tichomorskom regióne (
Vážený pán predsedajúci, v decembri sme schválili pozíciu Európskeho parlamentu k mechanizmu Európskej vodíkovej banky, kde som bol hlavným spravodajcom. Prioritou bola podpora domácej európskej produkcie vodíka tak, aby sme boli čo najmenej závislí od jeho dovozu, najmä z nedemokratických krajín. Podobný prístup musíme zvoliť aj v prípade solárnych panelov, kde svetový trh ovláda Čína nielen vďaka obrovským dotáciám, ale bohužiaľ aj kvôli takým nástrojom, ako sú napríklad nútené práce alebo neekologická výroba. Na druhej strane, v súčasnosti si nemôžeme dovoliť úplne zastaviť dovoz Číny. Ochromilo by to ponuku na trhu technológií obnoviteľných zdrojov, ktoré veľmi potrebujeme.  Predovšetkým však musíme masívne investovať do výroby panelov v Európe a maximálne podporiť domácich výrobcov dostupnými prostriedkami. Na tento účel už máme legislatívu, kam patria aj solárne panely medzi preferované technológie a aj kriticky dôležité nerastné suroviny, kde by sme mali zvýšiť aj recyklačné kapacity, napríklad v prípade hliníka potrebného na ich výrobu. Ďalšou dôležitou oblasťou je podpora dopytu.
Vážená pani predsedajúca, hoci Vietnam nie je demokratická krajina, zmluvu s ním podporujem z nasledujúcich dôvodov: v roku 2009 bol Vietnam tridsiatym druhým najväčším importérom z pomedzi krajín EÚ, do krajín EÚ, v 2008 už bol na desiatom mieste. Táto zmena prebiehala a bude prebiehať zo zmluvou alebo bez zmluvy. Rozdiel je v tom, že ak bude prebiehať so zmluvou, tak sa dramaticky zvýši šanca, že sa vo Vietname vďaka zmluve pretlačí viac demokracie. S odchodom Veľkej Británii z EÚ narástlo riziko zmenšenia obchodného priestoru, teda aj potenciálu ekonomického rastu. Navyše EÚ predsa ostáva možnosť uvaliť sankcie, či dokonca odstúpiť od zmluvy, ak by sa demokracia vo Vietname nezlepšovala. Verím, že po desiatich rokoch od podpisu týchto zmlúv bude Vietnam oveľa demokratickejší a bližší trhovej ekonomike, než je dnes. Bude bohatší, bude v ňom žiť menej chudobných, prevažovať bude trhová ekonomika a ľudské práva budú chránené lepšie, rovnako ako životné prostredie.
Pán predsedajúci, dňa 22. februára minulého roku o 9.30 hodine som z tohto miesta povedal toto, čítam: „Všetci sme presvedčení, že spolu s Američanmi porazíme Rusko.“ A opýtal som sa: „Čo keď to Rusko neporazíme? Máme aj alternatívu B?“ A tá alternatíva B je už tu. Dnes vieme všetci, že Rusko neporazíme. Prestaňme preto posielať zbrane na Ukrajinu, prestaňme posielať a podporovať zabíjanie Slovanov. Pretože ak neprestanete, môže sa stať, že my Slovania sa spojíme, brat s bratom. A ja verím, že sa raz spojíme a zo západnej Európy urobíme trávnik. Od Tatier, Šumavy až po La Manche. Trávnik. A verím, že toto nikto z nás nechce. Vojna na Ukrajine je problém Spojených štátov amerických a ich globálnych záujmov. Európska únia je len vazalom Spojených štátov amerických. Začnime rokovať o mieri, ale bez Američanov. Prestaňme so zabíjaním ľudí.
V konečnom dôsledku ide o živobytie ľudí. Musíme si uvedomiť, že bez materiálov, ako je lítium či kobalt, napríklad ani náš automobilový priemysel nemá budúcnosť. Takisto sú kritické suroviny, a tým aj nariadenie o prístupe k nim, základom aj pre úspech zelenej alebo digitálnej transformácie. Prekvapilo ma, že v tejto situácii predsedníčka Európskej komisie dnes opäť hovorila o plánoch na zmeny európskych zmlúv. Tu chcem jasne zdôrazniť, že už dnes európske inštitúcie majú dostatočné kompetencie, aby riešili ekonomické a geopolitické výzvy, ktorým čelíme. Príliš dlho sme sa, žiaľ, situáciou nezaoberali a zanedbali ju. Dnes je absolútne kľúčové znížiť našu závislosť od krajín, ako je Čína, ktoré predstavujú bezpečnostnú hrozbu pre Úniu. Otváranie európskych zmlúv v tejto situácii nič nevyrieši. Namiesto toho by sme sa mali radšej sústrediť na spoluprácu s našimi spojencami, budovanie nových strategických partnerstiev a zabezpečenie adekvátneho financovania strategických projektov.
Vážená pani predsedajúca, áno, internet, u nás na Slovensku sa hovorí, že internet podobne ako oheň je síce dobrý sluha, ale zlý pán. To znamená, my nemôžeme dovoliť, aby internet kompletne ovládol naše deti. My nemôžeme zameniť naše povinnosti vychovávať a venovať sa deťom tým, že im dáme do ruky smartfón alebo tablet. Naozaj, my musíme urobiť všetko preto, aby internet bol bezpečný pre naše deti a musíme zabrániť tomu, aby všetky dáta o našich deťoch sa nedostávali k sieťam obchodníkov, na účely reklamy a nebodaj k sieťam pedofilov. Je to niečo hrozné, pretože naozaj deti sa často stretávajú aj na internete s rôznymi reklamami, ktoré im ponúkajú sexuálny program, alebo dochádza k sexuálnym kontaktom, zneužívaniu a podobne. My musíme urobiť všetko preto, aby sme spolu s rodičmi, so školou, s vládami členských štátov, ale aj my na úrovni Európskej únie pripravili program pre vzdelávanie, pretože internet vzdelávanie nenahradí. Je to iba nástroj. Ale pokiaľ ide o vzdelávanie, musíme sa mu venovať my a naši rodičia a školy.
Po nadobudnutí účinnosti tejto právnej normy by sa mali výrobky navrhovať tak, aby vydržali dlhšie a zároveň aby sa dali bezpečne opraviť. Spotrebiteľ by mal mať súčasne bezplatný prístup k informáciám o opravách a údržbe. Je jasné, že výrobcom sa to veľmi nepáči, ale zabezpečenie opravy spôsobí posilnenie celého surovinového reťazca a umožní tvorbu nových pracovných miest. Odteraz budú musieť výrobcovia uvádzať na výrobku informácie o životnosti, a tým sa vytvorí tlak na ich dlhšiu životnosť.
Európsky parlament potrebuje záruky, že to Maďarsko s nápravnými opatreniami myslí naozaj vážne. Nie je možné tolerovať korupciu a pochybné verejné obstarávania pri európskych prostriedkoch v žiadnom členskom štáte Európskej únie. S tým súvisí aj stav súdnictva a právneho štátu v krajine. Nie pozitívnym signálom je aj rozhodnutie Maďarska nezúčastniť sa na posilnenej spolupráci na účely zriadenia Európskej prokuratúry. Predostreté opatrenia maďarskej vlády nie sú dostatočné na riešenie existujúceho systémového rizika pre finančné záujmy EÚ. Transparentnosť musí byť základom pri prerozdeľovaní európskych finančných zdrojov.
Vážená pani predsedajúca, ja si myslím, že je dobré, že v súvislosti s diskusiou o organizovanom zločine alebo o boji s organizovaným zločinom diskutujeme aj o konkrétnych prípadoch, ku ktorým došlo vo Švédsku a v Dánsku. Ja si dokonca myslím, že je úplne pochopiteľné, že dánska vláda pristúpila k tomuto opatreniu, a teda k dočasnému zavedeniu alebo znovuzavedeniu kontrol na vnútorných hraniciach v rámci Schengenu. Minimálne je to dobré na upokojenie situácie.  Avšak dlhodobo, samozrejme, to nemá nejaký veľký význam a my, hlavne tu v Európskom parlamente, ako zodpovední ľudia, politici a poslanci musíme zachovať pozitívny naratív Schengenu a zároveň musíme podporiť aj Európsku komisiu aj v tých bodoch, ktoré menoval pán Šefčovič, pokiaľ ide o zintenzívnenie boja, aj využívajúc Europol, aj dávajúc viac financií a zároveň posilňovať spoluprácu medzi členskými štátmi aj medzi ich vyšetrovacími orgánmi. A zároveň ale musíme mať aj pochopenie pre to, čo robia vlády, ako je vláda v Dánsku, a nevyužívať to na náš politický boj medzi jednotlivými frakciami.
Vážená pani predsedajúca, za 70 rokov zahraničnej, nedokonalej zahraničnej politiky Európskej únie sme dospeli k záveru, k akému sme dospeli, t. j. v Európe je vojna, je tu kríza, potravinová kríza, energetická kríza. A kríza, ktorá možno dovedie Európu k väčšiemu konfliktu, ako je. Ja sa stotožňujem s tým, čo povedal pán Borrell. Treba sa vyvarovať takéhoto postupu vo vzťahu k Číne, netreba situáciu vyostrovať, treba Čínu chápať ako partnera, obchodného partnera a viesť s nimi rokovania na princípe „rovný s rovným“. A pokiaľ sa týka niektorých tu, takých silných alebo chtivých europoslancov, ktorí si myslia, že Európa je asi stred vesmíru a že môžeme niekomu diktovať, ako má konať vo vlastnom štáte, čo má robiť, čo má pracovať, tak ja by som postavenie Európskej únie a Číny asi prirovnal k situácii, keď slon,  Jednoducho, my si nemôžeme dovoliť konať tak, aby sme sa zbavili ďalšieho globálneho partnera obchodného, ktorý skutočne nikdy na nikoho nezaútočil, tak ako sme...
Vážená pani predsedajúca, pán komisár, pán podpredseda Európskeho parlamentu, pán Hojsík, na Slovensku už minimálne päť rokov trvá cenzúra. Celý verejnoprávny mediálny priestor ovládol jeden progresívno-liberálny názor. Na Slovensku teda nejde o pokus o ovládnutie verejnoprávnych médií, ale ide o pokus o odstránenie cenzúry. A každý, kto tvrdí opak, buď sa do toho nerozumie, alebo jednoducho klame. Kto dnes kritizuje a napáda rekonštrukciu RTVS, tak je za zachovanie cenzúry vo verejnoprávnych médiách Slovenskej republiky. Aby som nerozprával do vetra, pán komisár, ako sudca vám poviem taký jednoduchý príklad. V roku 2019 bol do Európskeho parlamentu zvolený hlasmi skoro 50-tisíc občanov nejaký Miroslav Radačovský. Skončil na šiestom mieste v úspešnosti volieb do Európskeho parlamentu. V priebehu piatich rokov táto slávna verejnoprávna televízia neumožnila mu ani raz vystúpiť, ani raz zastupovať svojich voličov. Jednoducho ignorovala päťdesiattisíc občanov Slovenskej republiky. Toto je verejnoprávna televízia? A to je len jeden z mála príkladov. Takýchto príkladov vám poviem stovky. Som živý príklad toho, že verejnoprávna televízia Slovenskej republiky je jednostranne zameraná v prospech názoru tých, ktorým to vyhovuje, ktorí dnes kričia o jej slobode, a v neprospech tých, ktorí majú iný názor. Je to pravda, za tým si stojím, ako starý chlap, nemám dôvod klamať. Verte mi.
Vážená pani predsedajúca. V čase vysokej, rastúcej inflácie, v čase vojny, v čase veľkých problémov s kovidom a ďalších je ešte viac ako obyčajne dôležité vynakladať peniaze daňových platcov efektívne.  Dvor audítorov dlhodobo upozorňuje na problémové oblasti rozpočtu, napríklad na kohéznu politiku či spoločnú poľnohospodársku politiku. Dvor audítorov napríklad zistil, že sto miliárd eur, vynaložených v rokoch 2014 až 2020 na boj agrosektora s klimatickou zmenou, malo len malý vplyv na objem emisií v poľnohospodárstve.  Považujem preto za kľúčové, aby výsledky, ktoré chceme dosiahnuť a spôsoby ich merania, boli jasne určené ešte pred spustením programu. Tiež, aby tie programy a fondy, ktoré nedosahujú výsledky efektívne, dostávali čoraz menej peňazí.
Pani predsedajúca, ja sa stále vyslovujem najmä za hľadanie lepšej cielenej liečby ochorenia Covid-19, ako aj za využívanie už existujúcich liekov, ak sa ukázalo, že môžu byť aspoň trochu účinné. Ale lepšie ako liečiť je, samozrejme, predchádzať a tu je jasné, že očkovanie, aj keď nie je zázračným liekom na pandémiu, je nateraz najúčinnejším spôsobom, ako túto dramatickú situáciu sprevádzanú státisícami mŕtvych a ekonomickou krízou aspoň utlmiť. Cieľom spoločného európskeho postupu pri obstarávaní vakcín, ktoré obhajujem, bolo zabezpečiť ich rýchlu a férovú distribúciu do všetkých členských štátov. Ale už dlhšie trvajúce sklzy v dodávkach dohodnutých vakcín spôsobujú obrovské sklamanie našich občanov. Musíme preto umožniť výrobu vakcín vo všetkých členských štátoch, ktoré to dokážu zabezpečiť. Musíme prinútiť producentov, aby sa vzdali patentov, keďže dostali na výskum a výrobu peniaze našich daňových poplatníkov, lebo ako ja inak vysvetlím nášmu voličovi, že napriek investovaným miliónom do rôznych farma-firiem tieto nesúhlasia s dislokáciou výroby.
Pán predsedajúci, je dôležité, aby sme nezaťažovali firmy a občanov zbytočnými povinnosťami. Vítam preto pracovný prístup Komisie nepridávať administratívnu záťaž navyše. Bude ale potrebné sa týchto pravidiel aj držať. Komisia by mala každý rok pripraviť analýzu, či naozaj nestúpla celková záťaž firiem. Samozrejme, všetky tieto analýzy by sa mali zverejňovať. Dôležité je aj spätné hodnotenie prijatej legislatívy, aby sa nestalo, že si ich jednotlivé krajiny uplatňujú rôzne v neprospech firiem a občanov, čo sa občas stáva. Myslím si, že Komisia by mala zvážiť aj ďalšie nástroje. Napríklad používanie doložiek o skončení platnosti, tzv. sunset clause, kde by bola istota, že dočasné opatrenia by po určitom čase prestali platiť. A nestalo by sa, že firmy stále musia niečo vykazovať, aj keď je to už zbytočné.
A preto zachovanie a zlepšovanie úrovne ochrany týchto pracovníkov je naozaj obrovská téma v kontexte zelenej a digitálnej transformácie. Ja vítam v strategickom rámci Komisie na obdobie 2021-27 zavedenie prístupu nulovej úmrtnosti v súvislosti s pracovnými úrazmi a s chorobami z povolania. Avšak myslím si, že ten strategický rámec mohol byť viac konkrétny a mohol byť viac zameraný na vykonávanie účinných opatrení, a tiež si myslím, že je veľmi dôležité, aby Komisia predložila konkrétne návrhy zodpovedajúce tým všetkým ambíciám a vypracovala plán na zníženie počtu pracovných úrazov a úmrtí pri práci. Zároveň si myslím, že je úplne esenciálne, aby sa členské štáty v budúcnosti viac zamerali na plnenie stratégií prevencie, a prevencia je drahá. Na to potrebujú peniaze, to znamená, tam bude treba uvoľňovať čoraz väčšie a väčšie finančné zdroje pre členské štáty. Páči sa mi, že Komisia zvýšila svoje ambície v oblasti boja proti rakovine. Tu chcem upozorniť, tak ako už aj kolegyňa predo mnou, aby smernica o ochrane pracovníkov pred rizikami z vystavenia účinkom karcinogénov a mutagénov bola priebežne a v ambicióznom časovom rámci neustále aktualizovaná, tak ako sme sa dohodli na našich ostatných trialógoch pri jej revízii, pretože potrebujeme nové limitné hodnoty pre minimálne 25 ďalších prioritných látok. Zároveň nové limity pre olovo, azbest a kobalt. Nemali by sme určite zabúdať v tomto kontexte ani na osoby so zdravotným postihnutím a na mladých pracovníkov. Preto členským štátom a zamestnávateľom musia byť jasne poskytnuté ambiciózne usmernenia.
Pán predsedajúci, podľa celosvetových štatistík má približne každý stý človek diagnostikovanú poruchu autentického spektra. V Európe je to teda päť miliónov ľudí. A hoci je spoločnosť čoraz otvorenejšia a zákonodarcovia prijímajú nové stratégie a legislatívy na odstránenie bariér a lepší život pre osoby so zdravotným postihnutím, čo sa týka oblasti zamestnania osôb s poruchou autistického spektra, zdá sa, akoby sme sa nevedeli pohnúť z miesta. Osoby s autizmom na dennej báze čelia vysokej miere diskriminácie a ich úroveň zamestnanosti dosahuje iba 10 %. Čo je v porovnaní s viac ako 40 % zamestnanosťou osôb s iným zdravotným postihnutím skutočne veľmi málo. A pritom až 80 % osôb s touto diagnózou sa môže zamestnať aspoň na čiastočný úväzok. Mnohokrát sa dozvedáme o príbehoch zodpovedných úspešných zamestnancov, dokonca veľmi talentovaných ľudí, ktorí majú skvelú pamäť, dokážu s absolútnou presnosťou kresliť mapy a plány, alebo sa naučiť viac cudzích jazykov. Avšak tieto svoje talenty nemôžu ukázať svetu. Na Slovensku, ale aj v iných členských krajinách existujú úspešné iniciatívy, ktorých cieľom je zamestnanie osôb s autizmom. Tieto sú však vedené neziskovými organizáciami alebo iniciatívami rodičov, ktorí chcú svojim deťom pomôcť, aby sa mohli realizovať. Štáty a členské štáty podporujú takéto iniciatívy veľmi málo. Napriek tomu, že tieto iniciatívy nám ukazujú, ako sa to dá. A pritom stačí tak málo. Podpora takýchto iniciatív, zber údajov, výmena dobrých postupov, prepájanie záujemcov o zamestnanie a zamestnávateľov, školenia ako k zamestnancom a spolu ku kolegom pristupovať a trocha empatie a porozumenia by úplne stačilo. Verím, že Európska komisia urobí všetko pre to, aby boli stratégie na podporu zamestnanosti osôb s poruchami autistického spektra úspešné. Pretože posilnením ich zamestnanosti nielen pomôže samotným osobám s autizmom naplniť svoj potenciál, ale ako spoločnosť naplníme svoj záväzok, ku ktorým sme sa zaviazali prostredníctvom Dohovoru o právach osôb so zdravotným postihnutím.
Vážená pani predsedajúca, strategické nerastné suroviny sú geopolitickým nástrojom a už čoskoro budú dôležitejšie ako plyn alebo ropa. V Európe musíme znižovať závislosť na dovoze kľúčových surovín z tretích krajín, ako to už dávnejšie robia Spojené štáty alebo Japonsko. Európa musí posilniť svoju autonómiu a odolnosť a ak sa chce stať svetovým lídrom v zelených technológiách, musí byť aj lídrom v ich produkcii. Inak nás skôr či neskôr čaká podobná lekcia ako v prípade závislosti na dovoze plynu z Ruska. Akurát tentoraz bude dávať lekciu omnoho ťažší súper, a tým je Čína, ktorá má napríklad dnes až 80-percentný podiel na trhu s výrobou solárnych panelov. Potrebujeme zadefinovať strategicky najdôležitejšie suroviny, posilniť investície a koordinovať dopyt a ponuku v členských štátoch v súlade s najprísnejšími ekologickými normami, musíme obnoviť udržateľnú ťažbu tam, kde je to možné, skrátiť povoľovacie procesy a mobilizovať verejné a súkromné investície aj zjednodušením prístupu k financovaniu z európskych zdrojov.
Vážená pani predsedajúca, budem podporovať dohodu uzavretú s Vietnamskou socialistickou republikou, a to z toho dôvodu, dňa 5.2.2020 som sa zúčastnil konferencie v Bruseli za účasti predstaviteľov Bangladéša. Riaditeľka asociácie odevných výrobcov a exportérov Bangladéša okrem iného uviedla: „Prijatím dohôd medzi Európskou úniou a Vietnamom by prišiel Bangladéš o vývoz textílií do USA v zruba v hodnote 13 miliárd ročne.“ Je každému z nás zrejmé, že Európska únia je najväčším importérom odevov z Bangladéša. Ak Vietnam ako hlavný konkurent Bangladéša získa nulové dovozné cla do EÚ, bangladéšsky podiel na trhu sa výrazne zmenší. Verím, že odporcovia dohôd medzi EÚ a Vietnamom nie sú ovplyvnení veľkými kooperáciami v odevnom priemysle. Všetci vieme, aké pracovné podmienky vrátane pre maloleté deti pri výrobe odevov, ktoré nosíme, sú v Bangladéši. A ešte jedna vec, som jeden z mála teda europoslancov, ktorý si pamätá vojnu vo Vietname. Pamätá si dedinku My Lai, pamätá si Dien Bien Phu, my sme dlžní Vietnamu, hrdinskému ľudu Vietnamu, aby sme túto dohodu uzatvorili. Neuzatvorením tejto dohody by sme opätovne bombardovali vietnamský národ. To je všetko.
Vážená pani predsedajúca. Transporty zvierat majú dva veľké problémy. Prvým je masívne obchádzanie existujúcich pravidiel, ktoré majú garantovať zvieratám dobré podmienky pri preprave. A druhý je ešte vážnejší. ANIT výbor naozaj veľmi dôsledne vypočúval expertov a tí boli pomerne jasní v tomto smere, že je nemožné zabezpečiť dobré podmienky pre zvieratá pri vybraných druhoch transportov.  Hovorím o transportoch mláďat v nízkom veku, kedy sú odkázané na pitie mlieka, keď ich transportujeme už po dvoch týždňoch od narodenia a nezabezpečíme im podmienky na príjem potravy, vody počas transportov, čo má veľmi vážny dopad na ich aktívnu imunitu.  Hovorím o transportoch vysoko gravídnych samíc, ktoré transportujeme v treťom trimestri tehotenstva. Výsledkom sú spontánne potraty alebo pôrody na palubách kamiónov, kde jediným riešením je potom už len humánne usmrtenie, nebodaj pokračovanie do cieľa, ktorý je často bitúnkom.  A hovorím všeobecne o dlhých transportoch, pri ktorých môžeme zabudnúť na to, že akonáhle transport prekročí hranice Európskej únie, bavíme sa o nejakých dobrých podmienkach prepravy. ANIT jednoznačne odporúča prvé dva transporty zakázať. Žiaľ, pri treťom nedospel k majoritnému rozhodnutiu.  Myslím si, že Parlament by v tomto momente mal byť ešte ambicióznejší ako špeciálny výbor a tieto transporty zakázať všeobecne. Taký by mal byť odkaz Komisii. Žiaľ, vidíme tu veľký odpor a, povedal by som, obvinenia z ideológie.  Transporty škodia zvieratám, škodia ale aj našej duši a nášmu svedomiu a nebojím sa povedať, že škodia kredibilite našich právnych noriem, ktoré nie sme schopní plne naplniť v tej intencii, v akej boli mienené.  Masovo tolerované transporty, táto nelegálna aktivita do veľkej miery musí prestať. Je citlivo vnímaná verejnosťou a myslím si, že je našou povinnosťou naozaj odporučiť Komisii, aby s takouto aktivitou skončila.